L’imni svizzer

Igl ha durò 140 onns fin che la melodia – ch’era vegnida scritta oriundamain per in’ordinaziun sacerdotala – e vegnida renconuschida uffizialmain sco imni naziunal. 

L’imni svizzer cun il text actual ha svelt chattà bun resun tar il public suenter l’emprima represchentaziun l’onn 1843 ed è perquai vegni proponi tranter il 1894 ed il 1953 numerusas giadas al Cussegl federal sco imni naziunal uffizial. Quel al ha però adina refusà cun l’argument che quai na possia betg succeder tras in decret guvernamental, mabain tras l’acceptanza dal pievel. En realitad existiva gia in chant uffizial represchentativ per acts politics e militars, numnadamain la chanzun «Clomas, o patria» ch’aveva la medema melodia sco l’imni englais. Quai ha dentant chaschunà mintgatant situaziuns peniblas, cur ch’ils contacts internaziunals èn s’augmentads en il 20avel tschientaner e ch’ins sunava alura il medem imni per l’Engalterra e per la Svizra. 

Perquai ha il Cussegl federal decidì il 1961 ch’il psalm svizzer duaja valair provisoricamain sco imni naziunal uffizial. Pir ventg onns pli tard è il psalm svizzer vegni declerà senza resalva sco imni naziunal da la Confederaziun svizra. Per che Vus possias chantar plain schlantsch il prim d’avust, suonda qua l’emprim dals quatter vers: 

En l’aurora la damaun 
ta solida il carstgaun, 
spiert etern dominatur. Tutpussent! 
Cur ch’ils munts straglischan sura, 
ura liber Svizzer, ura. 
Mia olma senta ferm, 
Mia olma senta ferm Dieu en tschiel, 
il bab etern, Dieu en tschiel, il bab etern. 

Jau As giavisch in bel di da la festa naziunala! 

Cordialmain 
Karin Kohler-Pattis